2 gou vas ná rooftog in Umlazi | Netwerk24
2 gou vas ná rooftog in Umlazi
09 Oktober 2019 18:05
Twee verdagtes, van onderskeidelik 27 en 34 jaar oud, sal Donderdag op 'n aanklag van gewapende roof in die landdroshof in Umlazi in KwaZulu-Natal verskyn.
"Die mans is Dinsdag op afsonderlike plekke in Umlazi vasgetrek nadat hulle Sondag glo 'n man by 'n vulstasie met 'n vuurwapen aangehou en met sy selfoon en 'n onbekende hoeveelheid kontant op die vlug geslaan het," het brig. Jay Naicker, polisiewoordvoerder in die provinsie, gesê.
"Die verdagtes het die man se hande en bene met skoenveters vasgebind voordat hulle met die buit van die toneel gevlug het. Toe die mans Dinsdag in hegtenis geneem is, is daar op 'n groot hoeveelheid kontant asook die voertuig, wat glo in die gewapende rooftog gebruik is, beslag gelê," het Naicker gesê.
Drie ander mans is ook onlangs in Inanda in KwaZulu-Natal aangekeer. Hulle kan moontlik met sewe rooftogte by verskillende ondernemings verbind word.
Lt.genl. Khombinkosi Jula, provinsiale polisiekommissaris, het die polisiebeamptes vir hul puik werk geprys. "Ons wil gewapende rooftogte in die kiem smoor en die bose siklus van misdaad en geweld breek."